กรุงเทพฯกำไรวูบหนัก
กรุงเทพประกันชีวิต กำไรหด 1,716 ล้านบาท เหตุดอกเบี้ยต่ำ ต้องตั้งสำรองเพิ่ม
2 มี.ค. 2558

กรุงเทพประกันชีวิต กำไรหด 1,716 ล้านบาท เหตุดอกเบี้ยต่ำ ต้องตั้งสำรองเพิ่ม
นายเสนาะ  ธรรมพิพัฒนกุล เลขานุการ บริษัท กรุงเทพประกันชีวิต เปิดเผยว่า ในปี 2557 ที่ผ่านมา บริษัทมีกำไรสุทธิ 2,665 ล้านบาท ลดลง 1,716 ล้านบาท หรือ 39% เมื่อเทียบกับปีก่อนที่ 4,380 ล้านบาท โดยเป็นผลจากภาวะดอกเบี้ยตกต่ำ ทำให้บริษัทต้องตั้งสำรองเพิ่มมากขึ้นกว่าปกติ แต่หากไม่รวมผลกระทบจากการตั้งสำรองเพิ่ม บริษัทจะมีกำไร 5,305 ล้านบาท เพิ่มขึ้น 21% 
ทั้งนี้ บริษัทมีเบี้ยประกันภัยรับสุทธิในปีที่ผ่านมา 51,172 ล้านบาท เพิ่มขึ้น 32% มาจากช่องทางธนาคาร 71% และช่องทางตัวแทน 27% โดยมีส่วนแบ่งเบี้ยประกันภัยรับสุทธิเป็นอันดับ 4 ของอุตสาหกรรม
ทว่าหากดูเฉพาะไตรมาส 4 ปี 2557 บริษัทมีจะกำไร 2,279 ล้านบาท เพิ่มขึ้นจากปีก่อน 152% จากการกลับรายการสำรองเพิ่มเติมที่ตั้งในไตรมาสก่อน 798 ล้านบาท และการเพิ่มขึ้นของรายได้จากการลงทุนสุทธิ โดยมีอัตราส่วนเงินกองทุนต่อเงินกองทุนที่ต้องดำรง ณ สิ้นปี 2557 ที่ 410% เพิ่มขึ้นจาก 281% สิ้นไตรมาส 3 ปีเดียวกัน
นายซือ เตียง ลี ประธานเจ้าหน้าที่บริหารฝ่ายการเงิน บริษัท ไทยพาณิชย์ประกันชีวิต กล่าวว่า บริษัทมีกำไรสุทธิปี 2557 ที่ 5,833 ล้านบาท เพิ่มขึ้น 1,099 ล้านบาท หรือ 23% จากปีก่อน เนื่องจากเบี้ยประกันชีวิตสุทธิเพิ่มขึ้น 7% ที่ 3,142 ล้านบาท ส่วนใหญ่มาจากเบี้ยประกันชีวิตแบบสามัญของสายธุรกิจใหม่ในช่องทางแบงก์แอสชัวรันส์ และมีรายได้จากการลงทุนเพิ่มขึ้น 1,184 ล้านบาท หรือ 22% ส่วนใหญ่มาจากรายได้ดอกเบี้ยและเงินปันผล